b'\n_START_ARTICLE_\nOspem\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn hos hannen 40 \xe2\x80\x93 45 mm, hos hunnen 31 \xe2\x80\x93 37 mm), brungul m\xc3\xa5ler, vingene med brunlig best\xc3\xb8vning. Hunnen har spissere og mindre vinger enn hannen, og er noe m\xc3\xb8rkere (brunere) p\xc3\xa5 farge. Kroppen er ganske spinkel, vingene store og brede hos hannen, smalere hos hunnen. De er brungule med innslag av brune skjell, hunnens forvinger er n\xc3\xa6rmest brune. Forvingen har to utydelige, brune tverrlinjer, den ytterste av disse med en avlang, hvit flekk n\xc3\xa6r fremkanten. Bakvingen er blekt brungul med en diffus, brun flekk i midten.\n_START_SECTION_\nLevevis\n_START_PARAGRAPH_\nArten er knyttet til osp (Populus tremula), som er larvenes n\xc3\xa6ringsplante. De voksne sommerfuglene flyr b\xc3\xa5de om dagen og om natten, i april \xe2\x80\x93 juni med hovedflygetiden i mai.\n_START_SECTION_\nUtbredelse\n_START_PARAGRAPH_\nArten finnes i Europa nord for Alpene, \xc3\xb8stover til det midtre Sibir. I Norge er den temmelig vanlig p\xc3\xa5 \xc3\x98stlandet og S\xc3\xb8rlandet, p\xc3\xa5 Vestlandet er den bare funnet i Hardanger, det finnes ogs\xc3\xa5 spredte funn fra Tr\xc3\xb8ndelag og Nord-Norge.'